秋興  其一
作者：蘇泂
朝代：宋

paragraphs: 秋高朔馬肥，壯士多感激。
起看天宇空，萬物盡陰黑。
連年稍艱食，所至多盜賊。
人情有馴致，世或尚姑息。
坐令鼠子輩，漸欲穴我室。
苟生各有養，飛走隨所得。
奪攘乃如此，彼計多變易。
我生無根蒂，尚守祖父宅。
邇來時命乖，僕僕州縣客。
兩親化爲土，弟妹各狼藉。
箕風度窗牖，蟋蟀催婦織。
貧家一匹絹，已費幾蠶力。
夫妻僅補綴，幸寬兒女責。
復思後來事，對酒不能喫。
人言有定數，禍福那可擇。
胡爲自慘戚，三十頭雪白。